SKRIFTLIG FORESPØRGSEL E-2857/01

af Alexandros Alavanos (GUE/NGL) til Kommissionen

(17. oktober 2001)

Om: Opdeling af de enkelte bomuldsproducenters produktion i hhv. støtteberettiget og ikke støtteberettiget produktion

Det græske landbrugsministerium har med sin afgørelse 55645/24.9.2001 (artikel 8, punkt 5) indført individuelle kvoter i bomuldsproduktionen og tilladt, at bomuldsmængder, som ikke er støtteberettigede, leveres til egreneringsvirksomhederne, til trods

for at forordning (EK) 1051/2001(1) kun giver mulighed for på grundlag af visse kriterier at begrænse de opdyrkede arealer men ikke for at opdele den bomuld, der leveres til egreneringsvirksomhederne, i støtteberettigede og ikke støtteberettigede mængder. Bomuldsproducenterne ved hverken for hvilke mængder der vil blive ydet støtte, for hvilke mængder de kun vil få udbetalt handelsprisen (ca. 56 drakmer pr. kg), eller ud fra hvilke kriterier og hvornår deres produktion vil blive omvurderet, og de tvivler på, hvorvidt de vil være i stand til at høste hele produktionen, eftersom høstudgifterne næsten ikke dækkes af handelsprisen.

Foruden denne forordning har også Kommissionen i sin Beretning fra Kommissionen til Rådet om de græske anmodninger i bomuldssektoren(2) afvist muligheden af en individuel opdeling af produktionen i støtteberettigede og ikke støtteberettigede mængder ud fra den betragtning, at eksistensen af to kategorier af bomuld både på producentniveau og egreneringsvirksomhedsniveau gør det overordentlig vanskeligt at føre kontrol med ordningen, og der vil være risiko for omgåelse af støttebestemmelserne, idet det ville forudsætte en væsentlig ændring og tilpasning af de grundlæggende bestemmelser i støtteordningen for bomuld.

1. Kan der leveres både støtteberettiget og ikke støtteberettiget bomuld til egreneringsvirksomhederne?

2. Er de årsager, der tidligere foranledigede Kommissionen(3) til ikke at tillade Grækenland kun at understøtte en del af den mængde, som hver enkelt producent producerer, forsvundet?

3. Har Kommissionen undersøgt de foranstaltninger, som gennemføres for egreneringsvirksomhederne, med henblik på at udelukke muligheden af at støttebestemmelserne omgås, fordi man samtidig følger traditionen med støtteberettigede og ikke støtteberettigede produktionsmængder?

(1) EFT L 148 af 1.6.2001, s. 3.

(2) KOM(98) 0010 endelig udg.

(3) KOM(98) 0010 endelig udg.

Svar afgivet på Kommissionens vegne af Franz Fischler

(26. november 2001)

Efter at have anmodet om det har Kommissionen modtaget det græske dekret af 24. september 2001 om de nationale foranstaltninger vedrørende den nye støtteordning for bomuld, som træder i kraft fra høståret 2001/2002.

Kommissionen foretager for øjeblikket en tilbundsgående gennemgang af de officielle juridiske tekster, som vedrører selve dekretet, og er derfor endnu ikke i stand til at udtale sig.

Det skal dog understreges, at medlemsstaterne i henhold til artikel 17, stk. 3, i Rådets forordning (EF) nr. 1051/2001 af 22. maj 2001 om støtte til bomuldsproduktionen(1) fremover har mulighed for at begrænse de støtteberettigede arealer med henvisning til de miljøforanstaltninger, der i denne forbindelse er givet tilladelse til.

Hvad angår bomulden fra ikke støtteberettigede arealer, kan den egreneres, men den er ikke berettiget til EF-støtte, og den er heller ikke omfattet af kravet om en mindstepris.

(1) EFT L 148 af 1.6.2001.